b'\n_START_ARTICLE_\nDiscriminaci\xc3\xb3 retributiva\n_START_PARAGRAPH_\nLa discriminaci\xc3\xb3 retributiva \xc3\xa9s el trencament del principi d\'igualtat social entre les persones pel fet de rebre una remuneraci\xc3\xb3 diferent per la realitzaci\xc3\xb3 d\'un treball igual o d\'igual valor; fent refer\xc3\xa8ncia tamb\xc3\xa9 a la igualtat de tracte, d\'oportunitats d\'acc\xc3\xa9s al treball i les possibilitats de promoci\xc3\xb3. La discriminaci\xc3\xb3 retributiva per raons de g\xc3\xa8nere \xc3\xa9s una de les facetes de discriminaci\xc3\xb3 laboral a la dona, i en particular la discriminaci\xc3\xb3 retributiva corresponent al salari, o discriminaci\xc3\xb3 salarial, que pot incloure el salari base, els complements, dietes, pagues extres o altres conceptes._NEWLINE_Les causes principals de la discriminaci\xc3\xb3 salarial envers les dones s\xc3\xb3n la menor valoraci\xc3\xb3 dels llocs de treball que ocupen, una classificaci\xc3\xb3 professional discriminat\xc3\xb2ria en relaci\xc3\xb3 amb el g\xc3\xa8nere i la configuraci\xc3\xb3 dels salaris i dels complements. Per exemple, l\'any 2007, a Catalunya, les dones tenien un salari brut mitj\xc3\xa0 anual de 18.137 euros mentre que el dels homes era un 38% m\xc3\xa9s alt, de 25.110 euros. A la Uni\xc3\xb3 Europea, Espanya \xc3\xa9s un dels pa\xc3\xafsos on les difer\xc3\xa8ncies retributives entre homes i dones \xc3\xa9s m\xc3\xa9s acusada.\n_START_SECTION_\nDret\n_START_PARAGRAPH_\nExisteix un principi d\'igualtat social retributiva que diu que "a igual valor (a treball d\'igual valor), li correspon igual retribuci\xc3\xb3". Est\xc3\xa0 incorporat a la legislaci\xc3\xb3 europea: a la Directiva 75/117/CEE del Consell de les Comunitats Europees, la norma comunit\xc3\xa0ria de 1975 sobre igualtat retributiva, i l\'Article 141 del Tractat Constitutiu de la Uni\xc3\xb3 Europea (Tractat d\'Amsterdam), antic Article 119 del Tractat de Roma. A Espanya cap disposici\xc3\xb3 legal defineix qu\xc3\xa8 s\'ent\xc3\xa9n per treballs d\'igual valor, en canvi, en altres pa\xc3\xafsos, com per exemple Fran\xc3\xa7a o Portugal, s\'estableix per llei el que es considera un treball d\'igual valor, aix\xc3\xad com el dret a percebre un salari (retribuci\xc3\xb3) igual a la d\'altres treballadors que realitzin un treball classificat com a d\'igual valor segons aquests criteris._NEWLINE_A Espanya, la Constituci\xc3\xb3 Espanyola de 1978 estableix als articles 14 i 35 el principi a la no discriminaci\xc3\xb3 i, a l\'\xc3\xa0mbit laboral, i l\'Article 28 de l\'Estatut dels Treballadors recull el principi d\'igualtat retributiva, tot i que a la pr\xc3\xa0ctica s\'incompleix moltes vegades._NEWLINE_Isl\xc3\xa0ndia es convert\xc3\xad en el primer pa\xc3\xads en imposar sancions a les empreses en cas que cometen una discriminaci\xc3\xb3 retributiva per sexe. La llei, amb efectes des de l\'1 de gener de 2018, obliga a les empreses a demostrar que la compleixen.'